נתן קלר

נתן קֶלֶר (נולד ב-1982) הוא מתמטיקאי ומדען מחשב ישראלי, מכהן כפרופסור מן המנין למתמטיקה באוניברסיטת בר-אילן וחבר האקדמיה הצעירה הישראלית. תחומי המחקר שלו הם קומבינטוריקה הסתברותית, וקריפטוגרפיה.

קורות חיים 
קלר נולד בעיר פרם, אז בברית המועצות ועלה לארץ עם משפחתו ב-1991. הוא למד לתואר ראשון ושני במתמטיקה בטכניון במקביל ללימודיו בתיכון הדתי "יבנה" שבחיפה. את התואר השלישי למד באוניברסיטה העברית בהנחיית פרופ' גיל קלעי. לפני שהצטרף לאוניברסיטת בר-אילן היה קלר עמית פוסט-דוקטורט במכון ויצמן למדע. כיום הוא עומד בראש התכנית האקדמית במתמטיקה לנוער באוניברסיטת בר-אילן, ובראש תוכנית המצטיינים לתואר שני באותה מחלקה.

לקראת סיום התואר השני, עבר קלר לישיבת מרכז הרב שם למד שש שנים אצל הרב אברהם שפירא. לאחר מכן במקביל להמשך התקדמותו האקדמית, למד גם בכולל ארץ חמדה, והשלים את לימודי הסמיכה לרבנות. כיום הוא משמש כראש תוכנית לימודי הלכה לאקדמאים בקהילת הרב יגאל שפרן בירושלים.

נשוי לחיה ואב לאחד עשר ילדים. תושב ירושלים.

עבודתו 

קלר מתמחה בקומבינטוריקה הסתברותית, באנליזת פורייה דיסקרטית ובשימושיהן לתורת הבחירה החברתית ולתחומים נוספים. בקריפטוגרפיה הוא עוסק בבנייה וניתוח של מערכות הצפנה סימטרית, ובין תרומותיו לתחום, יחד עם חוקרים נוספים, נמנות תקיפות ה- dissection וה-rectangle, ושבירת מערכות הצפנה שונות ביניהן ה-Keeloq וצפנים ממשפחת A5 ששימשו להצפנת התקשורת הסלולרית בתקן ה-GSM.

פרסים 

קלר זכה במלגת אלון מטעם הות"ת בשנת 2013, בפרס קריל מטעם קרן וולף בשנת 2014, במענק ERC מטעם האיחוד האירופי ב-2017, בפרס ארדש בשנת 2020 ובפרס רקטור אוניברסיטת בר-אילן לחדשנות מדעית ביוני 2021.

קישורים חיצוניים

הערות שוליים 

בוגרי ישיבת מרכז הרב
תלמידי הרב אברהם אלקנה שפירא
בוגרי כולל ארץ חמדה
מתמטיקאים ישראלים
סגל אוניברסיטת בר-אילן: מתמטיקה
חוקרי תורת ההסתברות ישראלים
קריית משה: אישים
עולים בשנות ה-1990
זוכי פרס קריל
ישראלים ילידי ברית המועצות
רבנים פרופסורים
זוכי פרס ארדש
בוגרי תיכון יבנה (חיפה)
בעלי תואר דוקטור מהאוניברסיטה העברית בירושלים
בוגרי הטכניון - מכון טכנולוגי לישראל
קריפטוגרפים ישראלים
חיילי אגף המודיעין
חברי האקדמיה הצעירה הישראלית
ישראלים שנולדו ב-1982